Áramótabrennur hafa verið slegnar af víðast hvar á landinu. Á mörgum stöðum á þó að halda flugeldasýningar sem fólk getur horft á úr öruggri fjarlægð og sums staðar verður haldin svokölluð bílabrenna.
Brennur eru fastur liður víða um land á áramótunum, en nú annað árið í röð hafa þær flestallar verið slegnar af vegna COVID. Á fjölmörgum stöðum verða haldnar flugeldasýningar í staðinn í samstarfi við björgunarsveitir sem verður hægt að fylgjast með og dást að úr öruggri fjarlægð og án nokkurra hópamyndana.
Sum sveitarfélög hafa þó ákveðið að halda í hefðina, hlaða í bálköst og kveikja í - fólki til gleði og yndisauka. Þannig verða brennur til dæmis í Ölfusi, Vesturbyggð og Langanesbyggð, en þeim tilmælum beint til allra að forðast hópamyndanir og njóta bálsins í hæfilegri fjarlægð. Í Snæfellsbæ er haldin bílabrenna í Rifi annað árið í röð.
Bílabrenna er nú bara sett innan gæsalappa því að við ætlumst til að fólkið sé inni í bílunum sínum við brennuna.
Segir Kristinn Jónasson bæjarstjóri, hann segir að vel hafi gengið í fyrra, fólk haldið sig í bílunum og notið sjónarspilsins þaðan.
Við sáum ekkert því til fyrirstöðu að halda bara áfram þannig það gekk svona vel í fyrra. Það er að koma svona þúsund manns á brennuna hjá okkur.
Það gengur nú bara frábærlega. Það eru alltaf sömu einstaklingarnir sem gera þetta, þetta er allt unnið í sjálfboðavinnu. Sveitarfélagið kemur ekki nálægt þessu. Við erum bara stoltir af okkar góðu og duglegu brennuvörgum ef við getum orðað það þannig sem hlaða bálköstinn á hverju einasta ári.